Diskeruds kontrakt med Rosenborg gikk ut ved sesongslutt, og klubben varslet 29. desember at de anså spilleren som tapt for dem. Nå bekrefter han det selv.

– Jeg har nettopp gitt beskjed til Rosenborg om at jeg nå ikke kommer til å be om å få kontrakt for 2015. Altså har jeg nå bare ambisjoner om å være medlem og supporter i årene som kommer, skriver Diskerud selv i en e-post til NRK.

– Men det er ikke bare bare det. Vet jo at det kan være vanskeligere og mer neglebitende enn å spille selv. Jeg har hatt det kjempebra i Trondheim og i Rosenborg, og håper like sterkt som de gærneste i Kjernen at RBK tar gull i serien i år, hvis Stabæk stikker av med cupgullet, fortsetter han.

Trekker frem Pedersen

Diskerud forteller det er spesielt én person som har vært viktig for ham i tiden i Rosenborg:

– Det er så vanskelig å nevne noen spesielt uten å la andre måtte stå litt i skyggen. Allikevel ønsker jeg å hylle én spesiell, som på så mange måter har vært limet i klubben mens jeg har vært der: Harald Pedersen, skriver «Mix».

Også «Mix»' far og agent, Pål Diskerud, trakk frem «altmuligmannen» Pedersen som en viktig person i et intervju i jula.

Les også: Portrett av Mikkel Diskerud

Beklager null gull

«Mix» har én siste melding til Rosenborg-tilhengerne:

– Beklager at ikke gullet kom mens jeg var der, og at jeg klarte å nyte mye sølv, avslutter «Mix».

Diskerud kom til Rosenborg i august 2012. Siden den gang har laget tatt to sølvmedaljer og én bronsemedalje.

LES OGSÅ: Mikkel Diskerud er blitt USAs lykkeamulett

Avklaring innen to uker

Avklaringen om hvilken klubb «Mix» nå går til, kommer trolig innen to uker.

– Det vil være forhandlinger denne uken, og jeg ser det som lite sannsynlig at ikke alle valg er tatt og formidlet innen 14 dager, opplyser Pål Diskerud til NRK.

Pål Diskerud sa til NRK i jula at han har vært i dialog med fire klubber i løpet av den siste måneden.

Ifølge Goal er norskamerikanske Diskerud nå i sluttforhandlinger om kontrakt med laget New York City. Der kan han bli lagkamerat med stjerner som David Villa og Frank Lampard.